b'\n_START_ARTICLE_\nSomborska skupina\n_START_PARAGRAPH_\nSomborska skupina, ime za skupinu hrvatskih samoorganiziranih diverzanata u Domovinskom ratu.\n_START_SECTION_\nUvodne okolnosti\n_START_PARAGRAPH_\nPoku\xc5\xa1ali su onesposobiti Batinski most. Bio je glavna prometna cestovna komunikacija preko Dunava preko kojeg su se doma\xc4\x87e pobunjeni\xc4\x8dke velikosrpske snage dodatno opskrbljivale, imale dodatnu pozadinu i logistiku i poja\xc4\x8danja. Preko tog mosta velikosrpska JNA i srbijanske paravojne postrojbe pre\xc5\xa1le su u Hrvatsku u Baranju, odakle su osvajali taj dio Hrvatske i stvarale preduvjete za borbena djelovanja prema Osijeku. Isto tako, taj je most bio va\xc5\xbenim mjestom odstupnice. Preko njega su se srpske snage mogle povu\xc4\x87i i ne ostati odsje\xc4\x8dene na enklavi u slu\xc4\x8daju uspje\xc5\xa1ne hrvatske protuofenzive._NEWLINE_Preko mosta kod Batine dolazila je pomo\xc4\x87 srpskoj vojsci i bio je jedina veza izme\xc4\x91u Vojvodine i Baranje.\n_START_SECTION_\nTijek akcije\n_START_PARAGRAPH_\nSkupina mladi\xc4\x87a organizirala se je samoinicijativno i odlu\xc4\x8dila sru\xc5\xa1iti taj most eksplozivom. Skupina diverzanata iz Osijeka  Samostalna usko\xc4\x8dka satnija po\xc5\xa1la je minirati taj most.  Akciju se jo\xc5\xa1 naziva "Akcija Batinski most"._NEWLINE_Za to su morali prije\xc4\x87i preko okupiranog ozemlja Republike Hrvatske. Smjelost \xc4\x8dina sastojala se u tome \xc5\xa1to su odlu\xc4\x8dili prije\xc4\x87i dalje na ozemlje dr\xc5\xbeave agresora, Srbije. Hrvatskoj je tad tek po\xc4\x8deo veliki niz europskih me\xc4\x91unarodnih priznanja, ali cijeli svijet jo\xc5\xa1 nije bio priznao Hrvatsku, me\xc4\x91u njima ni Rusija ni SAD. U velikosrpskom vojnom su vrhu JNA jo\xc5\xa1 uvijek nadali se vratiti Jugoslaviju i pred svijetom su nastupali predstavljaju\xc4\x87i nekakvu Jugoslaviju, pori\xc4\x8du\xc4\x87i Hrvatskoj dr\xc5\xbeavnost i pravo na samoopredjeljenje. Jugoslavija je bila u procesu raspadanja. Njeke kvazisavezne funkcije jo\xc5\xa1 su funkcionirale, ali su jedna po jedna ga\xc5\xa1ene ili ispadale na druge na\xc4\x8dine. Hrvatski su diverzanti planirali sa strane okupatora, Srbije, oti\xc4\x87i na most i minirati ga._NEWLINE_Smjelost \xc4\x8dina razvidna je jer su komandosi morali za\xc4\x87i 60 kilometara u ozemlje pod neprijateljskim nadzorom._NEWLINE_Skupili su skupinu mladi\xc4\x87a koji su znali dobro govori srpskim jezikom i sa srbijanskim naglaskom. Zapovjednik akcije Ivica Krnjak preuzeo je identitet zapovjednika JNA koji je poginuo u agresiji na Hrvatsku rujna 1991. kod Osijeka, kapetana Jordana Jordanovi\xc4\x87a. Po\xc5\xa1li su u odorama \xc4\x8dasnika i vojnika JNA. Zaputili su se amfibijskim vozilom JNA. Uz vojnike amfibija je prevozila 3750 kg eksploziva. Po\xc5\xa1li su po vrlo nepovoljnim vremenskim prilikama.31. sije\xc4\x8dnja 1992. preko Kopa\xc4\x8devskog rita u\xc5\xa1li su duboko u podru\xc4\x8dje pod nadzorom neprijateljskih snaga. Pre\xc5\xa1li su boji\xc5\xa1nicu, u\xc5\xa1li na okupirano ozemlje Republike Hrvatske. Nadzorne to\xc4\x8dke JNA i srpskih paravojnih postrojba prolazili su predstavljaju\xc4\x87i se kao posebna postrojba generala Blagoja Ad\xc5\xbei\xc4\x87a._NEWLINE_Sa srpskim policajcima su se susreli tri kilometra pred granicom. Tada su se presvukli u hrvatske odore i razdvojili. Jedan je dio po\xc5\xa1ao ka ma\xc4\x91arskoj granici, a dio ka Somboru i Apatinu._NEWLINE_Dalje su preko Hulovskog kanala i Dunava u\xc5\xa1li u Srbiju, u Vojvodinu. Ipak, bili su sve sumnjiviji na svakoj daljnjoj nadzornoj to\xc4\x8dci. Amfibijsko vozilo veliki je potro\xc5\xa1a\xc4\x8d goriva pa premda opskrbljeni nije bilo dovoljno te su usred Vojvodine, kod Apatina na zapadu Ba\xc4\x8dke ostali bez goriva. Uz to dogodio se i kvar na vozilu, pa rje\xc5\xa1avanje nestanka goriva kra\xc4\x91om od vojske ili civila nije moglo pomo\xc4\x87i. Poku\xc5\xa1ali su njeki od njih jo\xc5\xa1 uvijek izvr\xc5\xa1iti akciju, a njeki su ve\xc4\x87 razmi\xc5\xa1ljali o uzmaku na sigurno. Nakon dva dana postojanje skupine je otkriveno.Otkrio ih je jedan seljak._NEWLINE_Postoje\xc4\x87e predstavljanje nije prolazilo, pa su otpra\xc4\x87eni do Sombora gdje su im namjeravali pouzdano utvrditi identitet. Kad su otkriveni, dali su se u bijeg. Dio skupine koja se je prije granice razdvojila i po\xc5\xa1la ka ma\xc4\x91arskoj granici, pre\xc5\xbeivjela je vatreni okr\xc5\xa1aj. Jedan je pripadnik ranjen u natkoljenicu kod Bezdana pa su ga suborci nosili 20 kilometara do granice. Operiran je u Ma\xc4\x91arskoj i oporavljao se u Osijeku._NEWLINE_Devetorica su diverzanata uspjela pobje\xc4\x87i i spasiti se preplivav\xc5\xa1i Dunav. Svi koji su pobjegli nisu pre\xc5\xbeivjeli. Trojica su stradala. Dio skupine je zarobljen i u u\xc5\xbeem smislu "somborska skupina" odnosi se na njih. Osmorica zarobljenih osu\xc4\x91ena je na vi\xc5\xa1egodi\xc5\xa1nje zatvorske kazne za terorizam. Pojedinci iz skupine dobili su 20 godina zatvora, drugima je su\xc4\x91eno u odsutnosti te ni dan-danas ne smiju u Srbiju jer je za njima raspisana tjeralica zbog kaznenog djela terorizma jo\xc5\xa1 od 1992. godine, po optu\xc5\xbenici javnog tu\xc5\xbeitelja iz Sombora.\n_START_SECTION_\nZato\xc4\x8deni\xc5\xa1tvo\n_START_PARAGRAPH_\nTamnovali su u Somboru i Srijemskoj Mitrovici._NEWLINE_Nakon \xc5\xa1to su zarobljeni, njekoliko se puta poku\xc5\xa1avalo isposlovati osloba\xc4\x91anje._NEWLINE_7. prosinca 1993. U povodu hrvatsko-srpskih pregovora u \xc5\xbdenevi o razmjeni ratnih zarobljenika, \xc5\xa1ef "jugoslavenske" delegacije \xc5\xbdeljko Simi\xc4\x87 najavio da je "jugoslavenska strana voljna osloboditi hrvatske komandose koji su poku\xc5\xa1ali sru\xc5\xa1iti most kod Batine, poznatije pod imenom "somborska skupina"._NEWLINE_25. prosinca 1993. godine Predsjednik Republike Hrvatske dr. Franjo Tu\xc4\x91man primio u Zagrebu predsjednika Me\xc4\x91unarodnog Crvenog kri\xc5\xbea Cornelija Sommarugu, s kojim je razgovarao o problemu nestalih osoba, te ga tom prilikom zamolio za pomo\xc4\x87 u ubrzavanju procesa zamjene te skupine._NEWLINE_707 su dana bili u ratnome zarobljeni\xc5\xa1tvu. Razmijenjeni su za srpsku teroristi\xc4\x8dku skupinu \xc5\xa0tit, koju su hrvatske snage zarobile u Turnju kod Karlovca.Zamijenjeno je 10 pripadnika somborske skupine te 5 drugih hrvatskih zarobljenika u srpskim tamnicama za 11 srpskih zatvorenika, uglavnom pripadnika teroristi\xc4\x8dke grupe "\xc5\xa0tit". Razmijenjeni su na UNPROFOR-ovoj nadzornoj to\xc4\x8dci kod Lipovca 12. sije\xc4\x8dnja 1994. godine.'